b'\n_START_ARTICLE_\nTVR\n_START_SECTION_\nHistoriaa\n_START_PARAGRAPH_\nTrevor Wilkinson perusti yhti\xc3\xb6n vuonna 1947 nimell\xc3\xa4 Trevcar Motors Ltd. Vuodesta 1954 toiminnan laajetessa, yhti\xc3\xb6 sai nykyisen nimens\xc3\xa4. Ensimm\xc3\xa4isen autonsa Trevcar Motors valmisti vuonna 1949 ja vuodesta 1953 alkaen autojen rakenne on noudatellut nykyist\xc3\xa4 konseptia jossa putkirungon ymp\xc3\xa4rille on rakennettu lasikuitukori._NEWLINE_Monet ensimm\xc3\xa4isten vuosien autoista myytiin rakennussarjoina, koska n\xc3\xa4in ostaja v\xc3\xa4lttyi maksamasta autostaan veroa. T\xc3\xa4m\xc3\xa4 veronkiertomahdollisuus kuitenkin tukittiin 70-luvulla, jonka j\xc3\xa4lkeen kaikki autot on myyty valmiiksi rakennettuina._NEWLINE_50-luvun autoissa oli kaikissa voimanl\xc3\xa4hteen\xc3\xa4 4-sylinterinen moottori, joka oli per\xc3\xa4isin joko Fordilta, BMC:lt\xc3\xa4 tai Coventry Climaxilta. Joissakin malleissa moottorin kylkeen pultattiin my\xc3\xb6s Shorrockin valmistetta ollut mekaaninen ahdin. Samoin kuin monissa muissakin aikakauden englantilaisissa urheiluautoissa, moottorin koko oli hieman alle kaksi litraa ja se tuotti alle 100 hevosvoimaa._NEWLINE_60-luvulla amerikkalainen moottoridiileri Jack Griffith p\xc3\xa4\xc3\xa4tti asentaa 4.7 litraisen V8 moottorin TVR Granturan keulalle samaan tapaan kuin Carroll Shelby oli toiminut AC Cobran kanssa. Kilparadoillakin mainetta niitt\xc3\xa4nyt V8-moottorinen TVR nimettiin Jack Griffithin mukaan TVR Griffithiksi._NEWLINE_60-luvun lopulla TVR palasi takaisin Fordin koneisiin. Uuden TVR Tuscanin voimanl\xc3\xa4hteeksi valittiin 2994 cc Zodiac V6, joka tuotti 95 kW:n tehon. T\xc3\xa4m\xc3\xa4n turvin TVR Tuscan kiihtyi nollasta 60 mailin tuntinopeuteen 8.3 sekunnissa, joka oli tuon ajan mittapuun mukaan varsin hyv\xc3\xa4 tulos._NEWLINE_70-luvulla TVR autojen keulalla n\xc3\xa4htiin useita erilaisia moottoreita. Yleisimm\xc3\xa4t niist\xc3\xa4 olivat Ford Essex V6, Triumphin 2500cc suora kutonen, sek\xc3\xa4 Ford Cortinan 1600 cc OHC nelonen._NEWLINE_80-luvulla Peter Wheelerin ostettua TVR:n, V8-moottorit tulivat j\xc3\xa4lleen mukaan kuvioihin. Moottorit pohjautuivat Roverin 3.5 litraiseen V8 moottoriin, joka TVR:n k\xc3\xa4yt\xc3\xb6ss\xc3\xa4 suurennettiin 4.0, 4.3, 4.5 ja jopa 5.0 litraisiksi._NEWLINE_90-luvulla TVR perusti erillisen tyt\xc3\xa4ryhti\xc3\xb6n vastaamaan nimenomaisesti moottorien kehitt\xc3\xa4misest\xc3\xa4 ja sen my\xc3\xb6t\xc3\xa4 yhti\xc3\xb6 modifioi useita Roverin V8 moottoreita omiin tarkoituksiinsa. Oma alumiinilohkoinen AJP8 V8-moottori kehitettiin alun perin Griffith ja Chimaera -mallien moottoriksi, mutta kehitysty\xc3\xb6n viedess\xc3\xa4 oletettua kauemmin, se tuli lopulta valikoimaan vasta Cerbera ja Tuscan -kilpa-autojen voimanl\xc3\xa4hteen\xc3\xa4._NEWLINE_AJP8:n pohjalta edelleen kehitettiin suora 6-sylinterinen moottori, joka tunnetaan nimell\xc3\xa4 Speed6. Kuusisylinterinen moottori oli paitsi halvempi valmistaa, my\xc3\xb6s yll\xc3\xa4pit\xc3\xa4\xc3\xa4. T\xc3\xa4m\xc3\xa4 moottori toimii kaikkien nykyisten TVR mallien voimanl\xc3\xa4hteen\xc3\xa4._NEWLINE_Hein\xc3\xa4kuussa 2004 ven\xc3\xa4l\xc3\xa4inen 24-vuotias Nikolai Smolenski osti TVR:n noin 15 miljoonan punnan hinnalla Peter Wheelerilt\xc3\xa4. TVR:n valmistus p\xc3\xa4\xc3\xa4ttyi 2006. Vuonna 2013 TVR myytiin takaisin Britanniaan, ja jatkoa on mahdollisesti tulossa TVR:n kotisivujen mukaan.'